اسلام آباد: صنعتی کارکنوں کے لیے حج قرعہ اندازی کی خصوصی تقریب ورکرز ویلفیئر فنڈ (WWF) کے کمیٹی روم میں منعقد ہوئی، جس کی صدارت وفاقی وزیر چوہدری سالک حسین نے کی۔ تقریب میں سیکرٹری WWF ذوالفقار احمد نے وفاقی وزیر کو بریفنگ دیتے ہوئے بتایا کہ ورکرز ویلفیئر فنڈ کے تحت ہر سال دس مستحق صنعتی کارکنوں کے لیے حج کے تمام اخراجات برداشت کیے جاتے ہیں، جو کمزور معاشی حالات کے حامل کارکنوں کو حج کی سعادت حاصل کرنے کا موقع فراہم کرتا ہے۔ وفاقی وزیر چوہدری سالک حسین نے اس اقدام کو سراہتے ہوئے کہا کہ یہ اسکیم صنعتی کارکنوں کی فلاح و بہبود اور سماجی ترقی کے لیے ایک اہم سنگ میل ہے۔ انہوں نے اعلان کیا کہ آئندہ حج کوٹہ میں مزید اضافہ کیا جائے گا تاکہ زیادہ سے زیادہ کارکنان اس سہولت سے فائدہ اٹھا سکیں۔ مزید برآں، وفاقی وزیر نے اس بات پر زور دیا کہ پہلے صرف گریڈ 1 سے گریڈ 9 کے افسران کو حج پر بھیجا جاتا تھا، لیکن اب اس کو گریڈ 15 تک کے افسران تک توسیع دینے کی منصوبہ بندی کی جا رہی ہے۔ انہوں نے یقین دلایا کہ نہ صرف اس اسکیم کے دائرہ کار کو وسیع کیا جائے گا بلکہ مستفید ہونے والے افراد کی تعداد میں بھی اضافہ کیا جائے گا تاکہ زیادہ کارکنان اس نعمت سے مستفید ہو سکیں۔ چوہدری سالک حسین نے کہا کہ حکومت صنعتی کارکنوں کی فلاح و بہبود کو اولین ترجیح دیتی ہے اور ان کے بہتر مستقبل کے لیے تمام ممکنہ وسائل بروئے کار لائے گی۔ انہوں نے کارکنوں کی محنت اور ملک کی معاشی ترقی میں ان کے کردار کو سراہتے ہوئے کہا کہ یہ اسکیم حکومت کے عزم کی ایک بہترین مثال ہے۔